CELEX: 62019TN0727
Language: hu
Date: 2019-10-29 00:00:00
Title: T-727/19. sz. ügy: 2019. október 29-én benyújtott kereset – Basaglia kontra Bizottság

23.12.2019   
            
            
               HU
            
            
               Az Európai Unió Hivatalos Lapja
            
            
               C 432/65
            
         
      2019. október 29-én benyújtott kereset – Basaglia kontra Bizottság
      (T-727/19. sz. ügy)
      (2019/C 432/76)
      Az eljárás nyelve: olasz
      
         Felek
      
      
         Felperes: Giorgio Basaglia (Milánó, Olaszország) (képviselő: G. Balossi ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék az 1049/2001/EK rendelet végrehajtási rendelkezéseinek 4. cikke értelmében semmisítse meg a 2019. szeptember 4-i C(2019) 6474 végleges bizottsági határozatot.
      
         Jogalapok és fontosabb érvek
      
      A jelen kereset a Bizottság azon határozata ellen irányul, amely megtagadja bizonyos, részben közösségi finanszírozásból megvalósított egyes projektekre vonatkozó dokumentumokhoz való hozzáférést, amelyek tekintetében eljárás van folyamatban a Tribunale di Milano mellett működő Procura della Repubblica előtt.
      Keresete alátámasztása érdekében a felperes négy jogalapra hivatkozik.
      
                  1.
               
               
                  Az első, az eredeti kérelem alkalmazási körének egyoldalú korlátozásán, valamint az előfeltételek hiányára alapított jogalap. A felperes e tekintetben azt állítja, hogy:
                  
                              —
                           
                           
                              az ügyben egyáltalán nem állnak fenn olyan kivételes körülmények, amelyek igazolnák a kért dokumentumokhoz való hozzáférés jogának, tehát a személy védelemhez való jogának korlátozását egy olyan büntetőeljárásban, amelyben őt egy tagállamban vádolják;
                           
                        
                              —
                           
                           
                              a dokumentumok másolatai elkészítésével kapcsolatos munkateher nem aránytalan ezen érdekhez viszonyítva;
                           
                        
                              —
                           
                           
                              a megtámadott ítéletben hivatkozott ítélkezési gyakorlat nem releváns; és
                           
                        
                              —
                           
                           
                              a határozat nem mérlegeli megfelelően a felek érdekeit.
                           
                        
            
                  2.
               
               
                  A második, a magánélet és az egyén sérthetetlenségének védelmére alapított jogalap. A felperes e tekintetben azt állítja, hogy:
                  
                              —
                           
                           
                              a határozat nem mérlegeli megfelelően a felek érdekeit;
                           
                        
                              —
                           
                           
                              a határozat téved a tekintetben, hogy nem fűződik elsődleges közérdek a kért adatok közzétételéhez, illetve
                           
                        
                              —
                           
                           
                              arányosság áll fenn a felperes kérelmei és a védendő érdek között.
                           
                        
            
                  3.
               
               
                  A harmadik, valamely természetes vagy jogi személy kereskedelmi érdekeinek védelmére alapított jogalap. A felperes e tekintetben azt állítja, hogy:
                  
                              —
                           
                           
                              a megtámadott határozat nem veszi figyelembe, hogy a kért dokumentáció már igen régi és teljesített közösségi projektekre vonatkozik, tehát a kereskedelmi érdekek védelméhez való jog szükségszerűen meggyengül;
                           
                        
                              —
                           
                           
                              a határozat nem mérlegeli megfelelően a felek érdekeit.
                           
                        
            
                  4.
               
               
                  A negyedik, a közérdek hiányára alapított jogalap.
                  
                              —
                           
                           
                              A felperes e tekintetben arra hivatkozik, hogy a megtámadott határozat téved abban, hogy nem veszi figyelembe, hogy az igazság kiderítése egy tagállamban lefolytatandó büntetőeljárás során nyilvánvaló közérdeknek minősül.